Vanasadama kruiisiterminal

Vanasadama kruiisiterminal on kruiisilaevade terminal Tallinnas Vanasadamas, mis koos suures osas selle katusele rajatud 850 meetri pikkuse promenaadiga avati 15. juulil 2021.

Terminalihoone projekteerisid arhitektid büroodest Salto AB ja Stuudio Tallinn. Terminali ja promenaadi ehitas YIT Eesti AS. Promenaad ühendab mereääre Kultuurikilomeetriga ja avab linnarahvale vaba aja veetmiseks seni ligipääsmatu sadamaala.

Keskkonnasäästlik lahendus 
2021. aastal avatud kruiisiterminal on piirkonna kõige tänapäevasem, loodud keskkonda ja jätkusuutlikkust silmas pidades. Energiat toodavad terminalile Põhjamaade kliimale kohandatud päikesepaneelid ning kütab-jahutab soojuspumba abiga mereenergia, mis muudab selle aastaringselt kasutatavaks. Soojusvaheti lahendus on Eestis unikaalne. Süsteemi soojusvaheti sarnaneb plaatsoojusvahetiga, aga see on ehitatud betoonist ning oluliselt suuremate mõõtmetega. Suurem veemass aitab ühe tegurina ära hoida vee jäätumise soojusvahetis. Lisaks on vee tsirkuleerimine soojusvahetis 10 korda väiksem kui algselt planeeritud soojusvahetil. Sellest tulenevalt on ka elektrikulu 10 korda väiksem.

Tegevused kruiisisadamas 
Terminal saab korraga mahutada 2000 inimest, kus lisaks laevade vastuvõtule saab korraldada järgmisi üritusi: konverentsid, seminarid, messid, festivalid, filmivõtted, kontserdid, teatrietendused, firmaüritused, erapeod ja palju muud.

Igal aastal teenindab Tallinna Sadam üle poole miljoni kruiisituristi ja võtab vastu üle 300 kruiisilaeva.
Tallinna Sadamas peatuvad ligikaudu 40 kruiisifirma laevad, esindatud on näiteks kruiisifirmad Carnival Corporation, Norwegian Cruise Line, Royal Caribbean, MSC, Costa Cruises, Aida Cruises, Princess Cruises, Holland America, P&O, TUI, Pullmantur, Azamara, Crystal, Fred Olsen, Saga ja paljud teised.

Teenused ja ligipääs 
Turismiinfo, suveniiripoed, restoran, tualetid, jalgrataste rent, ekskursioonibussid, takso, Wi-Fi.

Pääs kruiisialale toimub Logi ja Rumbi tänava ristmikult. Kruiisialale pääseb kruiisiväravast, mis asub A-terminali sõidukite pääsla merepoolses küljes.

Promenaad 
Tallinna Sadama rajatud ja kõigile avatud 850-meetrine katusepromenaad lookleb Vanasadamas loodemuulil üle kruiisiterminali katuse, ühendades mereääre Kultuurikilomeetriga. Katusepromenaadilt avanevad vaated merele, sadamale, laevadele ja linnale. Istumisalad, mänguväljak, välijõusaal, avarate terrassidega restoran, haljastus ja Eesti kunst loovad värskele linnaruumile eriti elava õhkkonna. Kruiisiterminali väliala ilmestab Eesti kunstnik Argo Männiku teos "Laine".

Auhinnad 
26.aprill 2022 Kruiisiterminali pärjati Monocle disainipreemiaga parima avaliku ruumi kategoorias.

30. märtsil 2022 valiti Tallinna Sadama Vanasadama Kruiisiterminal aasta betoonehitiseks.

Veebruar 2022 Eesti Kultuurkapitali peapreemia (kategoorias "Uus ruum") – Tallinna Sadama Vanasadama Kruiisiterminal. Lisaks sai Kruiisiterminal arhitekti aastapreemia.

30. septembril 2021 toimunud Tallinna ettevõtlusauhindade gala preemia "Arendusprojekt 2021" võitja. Konkursi eesmärk oli tunnustada ettevõtjaid ja organisatsioone, kelle teostatud kinnisvara arendusprojektid aitavad kaasa kaasaegse, ettevõtlust või turismi soosiva linnaruumi kujundamisele ning atraktiivse elukeskkonna loomisele.

Viited

Välislingid 
 Kruiisiterminali ja promenaadile mineku juhised Tallinna Sadama kodulehel
 Ruumide ja nende kasutusvõimaluste tutvustus Tallinna Sadama kodulehel

Sadama